GLOBAL ตั้งเป้ารายได้ปี 59 โต 10-15% จ่อสรุปแผนลงทุนเมียนมาร์กลางปี
GLOBAL ตั้งเป้ารายได้ปี 59 โต 10-15% จ่อสรุปแผนลงทุนเมียนมาร์กลางปี
27 ม.ค. 2559

นายวิทูร สุริยวนากุล ประธานเจ้าหน้าที่บริหาร บริษัท สยามโกลบอลเฮ้าส์ จำกัด (มหาชน) หรือ GLOBAL เปิดเผยว่า บริษัทตั้งเป้าหมายรายได้ในปี 59 เติบโต 10-15% จากปี 58 ซึ่งเป็นการเติบโตจากการเปิดสาขาใหม่ โดยบริษัทมีแผนใช้งบลงทุน 2,500-3,000 ล้านบาทเพื่อขยายสาขาเพิ่ม 7-8 แห่ง เชื่อว่าจะช่วยชดเชยยอดขายเฉลี่ยของสาขาเดิม(SSSG)ที่อาจยังฟื้นตัวได้ไม่มากนัก เนื่องจากคาดว่าสถานการณ์ภัยแล้งจะมีความรุนแรงขึ้น และราคาพืชผลทางการเกษตรยังตกต่ำ
นายวิทูร กล่าวว่า ในช่วงไตรมาส 1/59 บริษัทจะเปิดสาขาใหม่ในย่านพุทธมณฑล หลังจากได้เลื่อนเปิดมาจากปีก่อน เพราะก่อสร้างไม่ทันตามกำหนด ขณะที่คาดว่ายอดขายเฉลี่ยของสาขาเดิมในปีนี้ก็น่าจะยังทำได้ดีกว่าปีที่ผ่านมาจากภาวะเศรษฐกิจที่ฟื้นตัวขึ้น แต่ก็ยังมีความกังวลต่อปัจจัยภายนอกที่จะเข้ามากระทบ รวมถึงยังต้องจับตาทั้งสถานการณ์ภัยแล้งและราคาพืชผลเกษตร
นายวิทูร กล่าวอีกว่า ส่วนผลประกอบการปี 58 เป็นไปตามเป้าหมาย โดยคาดว่ารายได้อาจจะเติบโตได้ราว 10% จากปีก่อนหน้า ใกล้เคียงเป้าที่ตั้งไว้จะเติบโต 10-15% จากปี 57 ขณะที่มาตรการยกเว้นภาษีเงินได้บุคคลธรรมดาที่ซื้อสินค้าหรือค่าบริการในช่วงระหว่างวันที่ 25-31 ธ.ค.58 ตามจำนวนที่จ่ายจริง แต่ไม่เกิน 15,000 บาท (มาตรการช้อปช่วยชาติ) นั้น สินค้าในกลุ่มวัสดุก่อสร้างจะไม่ได้รับผลมากนัก แต่สินค้าในกลุ่มเครื่องใช้ไฟฟ้า ตู้เย็น ก็จะได้รับประโยชน์ในช่วงสั้นๆจากมาตรการดังกล่าว ขณะที่สินค้าในกลุ่มวัสดุก่อสร้างนั้นจะมีผลต่อยอดขายของบริษัทมากกว่า
สำหรับแผนการลงทุนในต่างประเทศนั้น ขณะนี้บริษัทอยู่ระหว่างการเจรจากับพันธมิตร เพื่อเข้าไปลงทุนในประเทศเมียนมาร์และกัมพูชา ซึ่งคาดว่าการลงทุนในเมียนมาร์ จะได้ข้อสรุปภายในกลางปี 59 หลังจากบริษัทได้เข้าไปลงทุนในบริษัท สุวันนี โฮมเซ็นเตอร์ มหาชน (SVN) ซึ่งเป็นผู้นำในธุรกิจจัดจำหน่ายสินค้าวัสดุก่อสร้างและสินค้าตกแต่งบ้านในลาวนั้น คาดว่าจะรับรู้รายได้หลักสิบล้านบาทเข้ามาในช่วงไตรมาส 4/58
ส่วนโครงการศูนย์กระจายสินค้าใน จ.พระนครศรีอยุธยา คาดว่าจะเปิดดำเนินการได้เดือนก.ค.59 มีพื้นที่ใช้งานกว่า 25,000 ตารางเมตร (ตร.ม.)